讀楊子雲傳
作者：范浚
朝代：宋

paragraphs: 老不曉事楊子雲，綴文譏訶堅逐貧。
班生曲筆甚假借，謂不戚戚元非真。
草玄欲作後人計，投閣自迷身不利。
王涯筮中好其書，寧復逆知甘露事。
蛙聲紫色欺昏童，義士遠引如冥鴻。
胡爲顛眩尚執戟，美新屈首稱臣雄。
岷山沃野蹲鴟大，拓落不歸良已過。
近危竟似井眉瓶，虛作反騷嗤楚些。
詭情懷祿遭嘲評，但用筆墨垂聲名。
文章要亦千古事，久矣法言今正行。